Grundartangakórinn undirbýr nú tónleikaferð til Ítalíu í lok júní og verður það fimmta utanferð kórsins á þeim rúmum 26 árum sem liðin eru frá stofnun hans . Kórinn er karlakór og hefur alla tíð starfað innan Starfsmannafélags Íslenska járnblendifélagsins ehf. og einnig eru í kórnum starfsmenn Klafa ehf. , G.T. - tækni ehf. og Fangs ehf . Í kórnum eru nú 20 söngvarar af um 190 manna starfsliði áðurnefndra fyrirtækja . Í utanferð sinni nú mun kórinn halda á slóðir Kristjáns Jóhannssonar í norðurhluta Ítalíu . Þar mun kórinn halda tónleika á völdum stöðum og nota um leið tækifærið til þess að komast í kynni við þarlenda kóra og kynnast starfi þeirra af eigin raun . Á þeim rúma aldarfjórðungi sem kórinn hefur starfað hefur hann haldið fjölda tónleika innan lands sem utan . Má þar nefna tónleikaferðir til Noregs , Svíþjóðar og Kanada . Þá hefur hann einnig komið fram í sjónvarpsþáttum og árið 1991 gaf kórinn út geisladisk og einnig átti hann lög á safnplötu sem kom út sama ár . Stjórnandi kórsins er Atli Guðlaugsson og undirleikari er Flosi Einarsson . Formaður Grundartangakórsins er Hlynur Sigurbjörnsson .